PREDBEŽNÁ INFORMÁCIA
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis
Návrh vyhlášky Ministerstva zdravotníctva Slovenskej republiky č..../2026, ktorou sa mení a dopĺňa vyhláška Ministerstva zdravotníctva Slovenskej republiky č. 531/2023 Z. z. o kategorizácii ústavnej zdravotnej starostlivosti.  
2. Základné ciele právnej úpravy
Ministerstvo zdravotníctva Slovenskej republiky v súlade s § 44 ods. 2 zákona č. 540/2021   Z. z. o kategorizácii ústavnej starostlivosti a o zmene a doplnení niektorých zákonov (ďalej len „zákon č. 540/2021 Z. z.“) vydáva každoročne do 31. decembra všeobecne záväzný právny predpis, ktorým sa ustanovuje kategorizácia ústavnej starostlivosti. Predmetom predkladaného návrhu je komplexná úprava rámca poskytovania ústavnej zdravotnej starostlivosti, ktorá zahŕňa ustanovenie zoznamu medicínskych programov pre jednotlivé úrovne nemocníc, určenie zoznamu medicínskych služieb so zaradením do príslušných medicínskych programov, definovanie indikátorov kvality a spôsobu ich hodnotenia, vymedzenie podmienok poskytovania ústavnej zdravotnej starostlivosti v nemocniciach, ako aj špecifikáciu požiadaviek na špeciálne personálne zabezpečenie a špeciálne materiálno-technické vybavenie zdravotníckych zariadení. Súčasťou návrhu sú zároveň zmeny a doplnenia nového číselníka zdravotných výkonov, úpravy v oblasti materiálno-technického zabezpečenia nemocníc a revízia a aktualizácia indikátorov kvality, a to s cieľom zabezpečiť ich súlad s aktuálnymi odbornými poznatkami, požiadavkami aplikačnej praxe a legislatívnymi štandardmi.
3. Zhodnotenie súčasného stavu
Vyhláška č. 531/2023 Z. z. je účinná od 27. decembra 2023, pričom zákonný proces predpokladá jej novelizáciu v prípade doručených návrhov na jej zmenu v zmysle § 4 ods. 5 zákona č. 540/2021 Z. z. Dané ustanovenie umožňuje vybraným subjektom zaslať návrhy na zmeny kategorizácie. Túto právomoc využilo v roku 2026 niekoľko subjektov, pričom návrhy následne posudzovala Kategorizačná komisia pre ústavnú starostlivosť (ďalej len „komisia“). Komisia je odborným orgánom ministra, ktorý pripravuje odborné stanovisko a spôsob zapracovania zmien do kategorizácie ústavnej starostlivosti. V nadväznosti na zasadnutia komisie a odborné stanovisko ministerstvo predkladá do legislatívneho procesu návrh všeobecne záväzného právneho predpisu.
4. Spôsob zapojenia verejnosti do prípravy právneho predpisu
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania. Lehota na zasielanie podnetov je do 18. augusta 2026. Táto predbežná informácia je považovaná za jednu z foriem konzultácií s podnikateľským prostredím v zmysle pravidiel Jednotnej metodiky.  
Kontaktné údaje:
Ministerstvo zdravotníctva Slovenskej republiky 
Odbor kategorizácie ústavnej starostlivosti a nemocníc 
Sekcia ústavnej a jednodňovej zdravotnej starostlivosti
Limbová 2, 831 01 Bratislava
E-mail: sietnemocnic@health.gov.sk
5. Predpokladaný termín začatia pripomienkového konania
14. septembra 2026

Kamil Šaško, MSc.
minister zdravotníctva
Slovenskej republiky
